Ellisras-brand: Jayden oorgeplaasSibreena Da Costa met Jayden. Foto: Facebook Jayden Da Costa sal Woensdag van die Makweng-hospitaal in Polokwane na die Muelmed-hospitaal in Pretoria oorgeplaas word. “Hier waar hy nou is, kyk hulle baie mooi na hom, maar hy sal net ŉ baie beter kans op oorlewing hê in Muelmed. Hulle is meer gerat om brandpasiënte te behandel,” het sy ma, Sibreena, gesê. “As ons hom onder sy voetjie kielie, beweeg hy sy voete en sy gesiggie is nie meer so geswel nie. Hy is steeds onder verdowing, maar dit gaan onder omstandighede goed met hom.” Jayden en sy sussie, Katelint (8), het erge brandwonde opgedoen nadat hul ouerhuis ongeveer tien dae gelede deur vlamme verswelg is. Albei is in die waakeenheid van die Makwng-hospitaal behandel, maar Katelint het ŉ paar dae later aan haar beserings beswyk. Die familie het ŉ trustfonds gestig om met die kinders se mediese onkoste te help en dit sal gebruik word om die kostes te dek om Jayden per helikopter na Muelmed te neem. Sibreena het voorheen aan Maroela Media gesê sy glo dat Jayden sy brandwonde sal oorleef en dat Katelint langs hom staan en hom sterk hou. “Ek weet sy staan nou langs haar boetie en sy sê nou reguit vir Jayden dat hy moet deurdruk, want ons almal hier het hom nodig,” het sy gesê.